Sigurd Agersnap (SF), 2025-02-25:
Tak for ordet, formand.
Bureaukrati, endeløse bunker af papir, som bliver skubbet fra en mellemleder til en anden – lad os få det afskaffet.
Og ingen, hverken her i salen og formentlig heller ikke i verden går ind for meningsløst bureaukrati.
Det, der er svært, er jo ikke at stille sig op på ølkassen eller på Folketingets talerstol og tordne imod meningsløst bureaukrati; det svære er at være konkret, vise, hvor vi har unødvendigt bureaukrati, hvor vi kan gøre noget smartere, hvor vi kan ændre på nogle ting og dermed få smidiggjort nogle arbejdsprocesser og så være ærlige om dilemmaerne i det her.
Virkeligheden er jo, at noget af det bureaukrati, som nogle af forslagsstillerne måske gerne vil afskaffe, vil komme med en pris, og det er i hvert fald også virkeligheden, når man kigger på noget af det bureaukrati, man i EU snakker om at afskaffe.
Der vil oftest være dilemmaer forbundet med at afbureaukratisere, og derfor kræver det, at man er konkret, og det er dér, det her beslutningsforslag virkelig halter.
Det befinder sig i det luftlag, hvor politik er vidtløftige ønsker, ikke hvor den bliver til konkret virkelighed, og i det luftlag, hvor man kan rive ned uden at gøre sig overvejelser om, hvad der står tilbage.
Uden sammenligning i øvrigt ser vi lige nu både i Argentina og i USA, hvordan et par mænd har taget motorsaven frem og er gået i gang med at skære ned i det eksisterende.
Det er internationale institutioner, det er fælles aftaler, men det er i høj grad også bureaukratiet.
Men ingen overvejelser om, hvad en total deregulering leder til, eller hvad et ikkereguleret marked leder til.
Leder det til olie i havene, manipulation på sociale medier, omvæltning af demokratiske institutioner eller afskaffelse af skatte- og undervisningssystemer?
Det er ikke svært at rive ned, det er let, og hvis man har været i gang med et hobbyprojekt derhjemme, er det faktisk også noget af det sjoveste.
Men river man køkkenet ned uden at gøre sig overvejelser om, hvordan man opfører et nyt, kan det godt være, at man ikke får lavet så meget mad i fremtiden, og det vil vi gerne – i overført betydning, altså have nogle overvejelser om, hvordan man bygger noget op i stedet.
Vi har også erfaringer i Danmark med, at man river ned uden at sige, hvad der kommer til at være tilbage.
Man gjorde det i skattevæsenet, i Skatteministeriet, da man fyrede medarbejdere for at fjerne bureaukrati og effektivisere, og man troede ikke, at det ville få konsekvenser, men det gjorde det.
Man slog et stort hul i statskassen, man lavede huller i skattelovgivningen, man lavede grobund for udbytteskandaler, manglende opkrævning af gæld, dysfunktionelle it-systemer og et ejendomsskattesystem med et hav af problemer.
Den afbureaukratisering, man lavede i skattevæsenet, hvor man ikke havde overvejelserne om, hvad der kom i stedet, har vi jo stadig udfordringer med, og det er derfor, vi har lavet en genopretningsplan i fællesskab.
For hvis ikke man forholder sig meget hårdt til substansen, kommer det ikke til at fungere.
Politik er ikke bare intentioner, det er også, hvordan det bliver til virkelighed, og derfor kan vi i SF ikke støtte beslutningsforslaget.
Vi er ikke uenige i intentionerne, vi vil gerne være med til at afbureaukratisere, men det kræver, at man er konkret, at man kommer lidt videre end de overordnede mål og peger på, hvad der rent faktisk gøres.
Så havde jeg skrevet nogle af de samme ting, som hr. Benny Engelbrecht noterede, ned, og jeg vil bare sige, at det både har sit indre paradoks, men også sin egen komik over sig, at det eneste, man er sikker på med den her lov, er, at man får mere bureaukrati, at man får et uafhængigt tilsyn og årlige statusredegørelser til Folketinget.
Jeg tror, at det, når man skal afbureaukratisere, kræver politiske beslutninger og en ærlighed om, hvad det har konsekvenser.
Det kræver ikke et årligt tilsyn og en årlig statusredegørelse.
Vi mener ikke, at man skal indføre mere bureaukrati for at holde øje med udviklingen i bureaukratiet.
Det er en dårlig idé.
Vi kan ikke støtte beslutningsforslaget, og jeg skulle hilse fra Enhedslisten og sige, at det også gælder dem.